剡源山房
作者：釋文珦
朝代：宋

paragraphs: 茅屋小於船，寒宵此會偏。
苦吟因靜得，幽思與閒便。
斷壁棲雲氣，虛窗閉篆煙。
帖殘重補畫，琴老不勝絃。
畫軸塵爲古，茶鑪火自然。
細泉膠莧腹，凍鶴墮松巔。
石皷鳴如磬，甆缾色類鉛。
雪明燈焰減，風遠漏聲傳。
鼠黠窺人走，僮頑背客眠。
骨清神欲脫，興逸語猶顛。
野性終應在，浮名豈足纏。
欲從支遁隠，未有買山錢。